Document ID: 32013D0486

DEĊIŻJONI TAL-KUNSILL
tat-23 ta’ Settembru 2013
dwar l-iffirmar, f’isem l-Unjoni Ewropea, tal-Ftehim ta’ Sħubija Volontarja bejn l-Unjoni Ewropea u r-Repubblika tal-Indoneżja dwar l-infurzar tal-liġi tal-foresti, il-governanza u l-kummerċ fi prodotti tal-injam għall-Unjoni Ewropea
(2013/486/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(3), flimkien mal-Artikolu 218(5), tiegħu,
Wara li kkunsidra l-proposta mill-Kummissjoni Ewropea,
Billi:
(1)
F’Mejju 2003, il-Kummissjoni adottat Komunikazzjoni lill-Parlament Ewropew u lill-Kunsill imsejħa “Infurzar tal-Liġi tal-Foresti, il-Governanza u l-Kummerċ (FLEGT): Proposta għall-Pjan ta’ Azzjoni tal-UE” li għamlet sejħa għal miżuri biex jindirizzaw il-qtugħ illegali tas-siġar billi jkunu żviluppati Ftehimiet ta’ sħubija volontarja ma’ pajjiżi li jipproduċu l-injam (minn hawn ‘il quddiem “Pjan ta’ Azzjoni tal-UE”). Ġew adottati konklużjonijiet mill-Kunsill dwar il-Pjan ta’ Azzjoni f’Ottubru 2003 (1) u ġiet adottata riżoluzzjoni mill-Parlament Ewropew dwar is-suġġett fil-11 ta’ Lulju 2005 (2).
(2)
Fil-5 ta’ Diċembru 2005, il-Kunsill awtorizza lill-Kummissjoni biex tiftaħ negozjati dwar ftehimiet ta’ sħubija għall-implimentazzjoni tal-Pjan ta’ Azzjoni.
(3)
Ir-Regolament tal-Kunsill (KE) Nru 2173/2005 (3) stabbilixxa skema ta’ liċenzjar FLEGT għall-importazzjoni ta’ injam fil-Komunità Ewropea minn pajjiżi li magħhom l-Unjoni kkonkludiet ftehimiet ta’ sħubija volontarja.
(4)
In-negozjati mar-Repubblika tal-Indoneżja ġew konklużi u l-Ftehim ta’ Sħubija Volontarja bejn l-Unjoni Ewropea u r-Repubblika tal-Indoneżja dwar l-infurzar tal-liġi tal-foresti, il-governanza u l-kummerċ fi prodotti tal-injam lill-Unjoni Ewropea (minn hawn ‘il quddiem imsejjaħ “il-Ftehim”) ġie inizjalat fl-4 ta’ Mejju 2011.
(5)
Il-Ftehim għandu jiġi ffirmat soġġett għall-konklużjoni tiegħu,
ADOTTA DIN ID-DEĊIŻJONI:
Artikolu 1
L-iffirmar, f’isem l-Unjoni, tal-Ftehim ta’ Sħubija Volontarja bejn l-Unjoni Ewropea u r-Repubblika tal-Indoneżja dwar l-infurzar tal-liġi tal-foresti, il-governanza u l-kummerċ fi prodotti tal-injam għall-Unjoni Ewropea huwa b’dan awtorizzat, soġġett għall-konklużjoni tal-imsemmi Ftehim (4).
Artikolu 2
Il-President tal-Kunsill huwa b’dan awtorizzat li jinnomina l-persuna jew persuni li jkollhom is-setgħa li jiffirmaw il-Ftehim f’isem l-Unjoni, soġġett għall-konklużjoni tiegħu.
Artikolu 3
Din id-Deċiżjoni għandha tidħol fis-seħħ fil-jum tal-adozzjoni tagħha.
Magħmul fi Brussell, it-23 ta’ Settembru 2013.

Labels: 1
5
6
18
15